
Control Volume szimuláció öntészeti alkalmazása
A számítógépes szimuláció az utóbbi években a korszerű öntvénygyártás és tervezés egyre nagyobb mértékben alkalmazott segédeszközévé vált. Az öntészeti problémák megoldása során alkalmazott számítógépes eszközök az öntvény – forma - környezet rendszerbe helyezve vizsgálják a lejátszódó folyamatokat. A számítógépes szimuláció alkalmazását az alábbi folyamatok indokolják:
- a vizsgált rendszer komplexitása,
- a költséges kísérletsorozatok lerövidítése, illetve mellőzése,
- a kialakuló hibaokok feltárása,
- az öntvényekkel szemben megkövetelt minőségi elvárások növekedése,
- a gyártani kívánt öntvények skálájának növekedése…
Az egyre bonyolultabb öntvények gyártástechnológiájának gyors és hatékony megtervezése csak szimulációs algoritmust alkalmazó számítógépes programok segítségével lehetséges. Az ilyen programok segítségével már az öntvénytervezés fázisában tanulmányozhatjuk az öntéskor lejátszódó termikus- és mechanikai folyamatokat, amelyek megfigyelésével fontos következtetéseket vonhatunk le az esetlegesen felmerülő öntvényhibák bekövetkezéséről.
Vizsgálataim során ismertetem a különböző öntészeti gyakorlatban elterjedt szimulációs módszereket. Áttekintem a megoldásokat szolgáló numerikus módszereket, a hőfizikai alapokat és a dermedés számításának módszereit. Egy adott tervezési fázisban lévő nagyméretű gömbgrafitos vasöntvény példáján keresztül bemutatom a Control Volume szimuláció működését. Az öntvény táplálórendszerének tervezését és ellenőrzését végzem el a szimuláció segítségével, melynek célja a tömörre táplálás biztosítása.
A kapott eredményeket további számítógépes algoritmusok segítségével ellenőrzöm.



